ຈີນ ຕ້ອງການນຳເຂົ້າ ງົວຈາກລາວ ຫຼາຍກວ່າ 5 ແສນໂຕ ໃນແຕ່ລະປີ ທັງຍັງຈະເພີ້ມຂຶ້ນ ຢ່າງຕໍ່ເນື່ອງ
ກະຊວງການຄ້າຂອງຈີນ ໄດ້ສະແດງຄວາມຕ້ອງການ ທີ່ຈະຊື້ງົວຈາກລາວ ຫຼາຍກວ່າ 5 ແສນໂຕຕໍ່ປີ ໂດຍເລີ້ມຈາກ ປີ 2019 ນີ້ ເປັນຕົ້ນໄປ.
ຕະຫຼາດໃນປະເທດຈີນ ຕ້ອງການນຳເຂົ້າງົວຈາກລາວຫຼາຍກວ່າ 500,000 ໂຕໃນແຕ່ ລະປີ ທັງຍັງຈະນຳເຂົ້າເພີ້ມຂຶ້ນຢ່າງຕໍ່ເນື່ອງ ໂດຍມີເງື່ອນໄຂວ່າງົວທີ່ລ້ຽງໃນລາວ ຈະ ຕ້ອງໄດ້ຕາມມາດຕະຖານຂອງຈີນ ທ່ານພັນທະພົງ ວົງສຳພັນ ຫົວໜ້າພະແນກລ້ຽງສັດ ກະຊວງກະສິກຳແລະປ່າໄມ້ ຖະ ແຫລງວ່າ ກະຊວງການຄ້າຂອງຈີນ ໄດ້ສະແດງຄວາມຕ້ອງການທີ່ຈະຊື້ງົວຈາກລາວ ຫຼາຍກວ່າ 5 ແສນໂຕຕໍ່ປີ ໂດຍເລີ້ມຈາກປີ 2019 ນີ້ ເປັນຕົ້ນໄປ ທັງຍັງຈະເພີ້ມຈຳ ນວນຫຼາຍຂຶ້ນຢ່າງຕໍ່ເນື່ອງອີກດ້ວຍ ຖ້າຫາກວ່າ ການລ້ຽງງົວໃນລາວ ໄດ້ມາດຕະຖານ ຕາມຄວາມຕ້ອງການຂອງຕະຫຼາດໃນຈີນ ໂດຍທີ່ທາງການຈີນ ຈະຕັ້ງດ່ານກວດແລະ ຈັດສົ່ງຄະນະຜູ້ຊ່ຽວຊານມາກວດຟາມລ້ຽງງົວໃນລາວ ທີ່ຈະສົ່ງງົວໄປຈີນ ເພາະທີ່ຜ່ານ ມາ ການສົ່ງງົວລາວໄປຈີນນັ້ນ ເປັນການລັກລອບຢ່າງຜິດກົດໝາຍ ດັ່ງທີ່ທ່ານພັນທະພົງ ຢືນຢັນວ່າ: ນອກຈາກນັ້ນ ງົວທີ່ຈະສາມາດສົ່ງໄປຈີນໄດ້ ກໍຍັງຈະຕ້ອງມີນ້ຳໜັກຕັ້ງແຕ່ 350 ກິໂລ ກຣາມຂຶ້ນໄປ ແລະມີອາຍຸບໍ່ເກີນ 4 ປີ ໂດຍໃນແຕ່ລະປີ ຈີນຕ້ອງການບໍລິໂພກຊີ້ນງົວ ຫຼາຍກວ່າ 13 ລ້ານໂຕ ຫາກແຕ່ສາມາດຜະລິດເພື່ອຕອບສະໜອງຄວາມຕ້ອງການໄດ້ ພຽງ 7 ລ້ານໂຕ ຈຶ່ງຕ້ອງນຳເຂົ້າຈາກຕ່າງປະເທດຫຼາຍກວ່າ 6 ລ້ານໂຕໃນແຕ່ລະປີ ສ່ວນໃນປີ 2018 ທີ່ຜ່ານມາ ມີລາຍງານວ່າ ລາວໄດ້ສົ່ງງົວແລະຄວາຍໄປຈີນ 8 ໝື່ນໂຕ ແລະ 2 ໝື່ນໂຕຕາມລຳດັບ ຊຶ່ງສ່ວນໃຫຍ່ເປັນການລັກລອບຕາມຊາຍແດນຢ່າງຜິດກົດ ໝາຍ ຈຶ່ງເຮັດໃຫ້ທາງການຈີນໄດ້ເພີ້ມມາດຕະການກວດກາຢ່າງເຂັ້ມງວດໃນເວລານີ້ ໃນປັດຈຸບັນນີ້ ທົ່ວປະເທດລາວ ມີຟາມລ້ຽງງົວທີ່ໄດ້ມາດຕະຖານ 284 ແຫ່ງມີງົວ 45,000 ກວ່າໂຕ ແລະຟາມລ້ຽງຄວາຍພຽງແຕ່ 6 ແຫ່ງມີຄວາຍ 7,000 ກວ່າໂຕເທົ່ານັ້ນ ໂດຍທີ່ມີມາດຕະຖານສູງທີ່ສຸດ ກໍຄືຟາມລ້ຽງງົວຂອງບໍລິສັດຍີ່ປຸ່ນພັດທະນາກະສິກຳ ຈຳກັດ ທີ່ໄດ້ເລີ້ມຂະຫຍາຍພື້ນທີ່ລ້ຽງງົວຈາກ 150 ເຮັກຕາ ເປັນ 500 ເຮັກຕາ ຢູ່ ເມືອງແປກ ແຂວງຊຽງຂວາງ ສຳລັບຮອງຮັບພໍ່ພັນ-ແມ່ພັນງົວຄຸນນະພາບດີ ຈາກ ອອສເຕຣເລຍ ໃນນີ້ເປັນແມ່ພັນງົວທີ່ອອກລູກແລ້ວກວ່າ 100 ໂຕ ແລະກຳລັງຖືພາອີກ ກວ່າ 900 ໂຕ ຊຶ່ງຄາດວ່າ ຈະອອກລູກໃນໄວໆນີ້ ແລະຈະເຮັດໃຫ້ຟາມແຫ່ງນີ້ ມີງົວ ພັນດີເພີ້ມຂຶ້ນເປັນຫຼາຍກວ່າ 1,600 ໂຕ ຈຶ່ງເຮັດໃຫ້ຕ້ອງຂະຫຍາຍພື້ນທີ່ຮອງຮັບໃຫ້ ເປັນ 5,000 ເຮັກຕາ ໃນເຂດເມືອງແປກ ເມືອງຜາໄຊ ແລະເມືອງພູກູດ ໃນແຂວງ ຊຽງຂວາງ ທັງນີ້ ບໍລິສັດຍີ່ປຸ່ນພັດທະນາກະສິກຳຈຳກັດ ໄດ້ລົງທຶນຄິດເປັນມູນຄ່າລວມ 77 ລ້ານ ໂດລາ ຊຶ່ງນອກຈາກຈະລ້ຽງງົວເພື່ອແປຮູບເປັນຊີ້ນງົວ ທີ່ມີຄຸນນະພາບລະດັບດຽວກັນ ກັບຊີ້ນໂກເບໃນຍີ່ປຸ່ນແລ້ວ ກໍຍັງຈະກໍ່ສ້າງໂຮງງານຜະລິດໜົມງົວຄຸນນະພາບສູງ ເພື່ອສົ່ງອອກໄປຕ່າງປະເທດ ທັງຈະສົ່ງເສີມປະຊາຊົນໃນທ້ອງຖິ່ນ ໃຫ້ລ້ຽງງົວຕອບ ສະໜອງ ໃຫ້ບໍລິສັດເພີ້ມຂຶ້ນນັບມື້ດ້ວຍ ແຕ່ຢ່າງໃດກໍຕາມ ອົງການອາຫານແລະການກະເສດແຫ່ງສະຫະປະຊາຊາດ ຫຼື FAO ສຳນັກງານທີ່ບາງກອກ ປະເທດໄທ ໄດ້ປະເມີນວ່າ ໄພນ້ຳຖ້ວມຄັ້ງໃຫຍ່ທີ່ເກີດຂຶ້ນໃນ ທົ່ວປະເທດລາວ ນັບແຕ່ກາງເດືອນກໍລະກົດ-ກັນຍາ 2018 ນັ້ນ ໄດ້ເຮັດໃຫ້ເກີດການ ເສຍຫາຍໃນພາກກະສິກຳໄປຫຼາຍກວ່າ 1,260 ຕື້ກີບ ໂດຍກະເສດຕະກອນລາວສູນ ເສຍເຂົ້ານາປີໄປ 96,000 ກວ່າເຮັກຕາ ຫຼື 12 ເປີເຊັນຂອງນາປີທີ່ປັກດຳໄດ້ທັງໝົດ ຊຶ່ງບໍ່ລວມເຖິງເຂົ້າໄຮ່ແລະພື້ນທີີ່ປູກພືດຊະນິດຕ່າງໆທີ່ເສຍຫາຍໄປກວ່າ 15,000 ເຮັກຕາ ພ້ອມດ້ວຍໜອງລ້ຽງປາ 5,387 ແຫ່ງ ງົວ-ຄວາຍ-ໝູ-ແບ້ ຫຼາຍກວ່າ 23,000 ໂຕ ແລະສັດປີກ 70,000 ກວ່າໂຕ ລວມທັງສວນພືດຜັກແລະໝາກໄມ້ທີ່ເສຍຫາຍໄປ ອີກກວ່າ 5,200 ເຮັກຕາ ຊຶ່ງກໍໄດ້ສົ່ງຜົນກະທົບຕໍ່ການສົ່ງອອກສິນຄ້າກະສິກຳແລະ ປະສຸສັດຂອງລາວ ຈົນເຖິງປັດຈຸບັນນີ້